b'\n_START_ARTICLE_\nNarodni park Krka\n_START_PARAGRAPH_\nNarodni park Krka je eden izmed osmih narodnih parkov na Hrva\xc5\xa1kem. Obmo\xc4\x8dje je bilo uradno za\xc5\xa1\xc4\x8diteno leta 1985, zato je za vstop v park potrebno kupiti vstopnico. Obsega obmo\xc4\x8dje pore\xc4\x8dja okrog spodnjega dela reke Krke, po kateri je park dobil ime, in spodnji tok reke \xc4\x8cikole. Razteza se na povr\xc5\xa1ini 109 km\xc2\xb2._NEWLINE_Posebnost parka je lehnjak, ki je na reki ustaril znamenite slapove (najpomebnej\xc5\xa1a sta Ro\xc5\xa1ki slap in Skradinski buk). Okoli slednjega poteka izobra\xc5\xbeevalna pot, dolga 1900 metrov. Zaradi obse\xc5\xbenih vodnih povr\xc5\xa1in sta v parku bogati flora in favna. Tako se na zavarovanem obmo\xc4\x8dju nahaja preko 1000 rastlinskih vrst in podvrst, endemi\xc4\x8dne ribe in \xc5\xa1tevilne ptice._NEWLINE_V parku se nahajajo tudi pomembni kulturno-zgodovinski in verski objekti (ostanki rimskega tabora Burnum, mlini, srednjeve\xc5\xa1ke utrdbe Klju\xc4\x8dica, Kami\xc4\x8dka, Rog, Bogo\xc4\x8dina in Ne\xc4\x8dvena, samostan sv. Marije na oto\xc4\x8dku Visovac, pravoslavni samostan Krka, ostanki hidroelektrarne Krka iz leta 1895).'